ועדת העבודה, הרווחה והבריאות, כנסת 17, פרוטוקול מספר 1, 2006-05-16 11:30

רוחמה אברהם-בלילא: בוקר טוב, חברות וחברי הכנסת.

רוחמה אברהם-בלילא: הגעתי לכאן על-מנת למנות יושב-ראש לוועדה.

רוחמה אברהם-בלילא: בהתאם להוראות סעיף 10(א) לתקנון הכנסת, ממליצה ועדת הכנסת בפני ועדת העבודה, הרווחה והבריאות לבחור בחבר הכנסת משה שרוני לכהן כיושב-ראש הוועדה.

רוחמה אברהם-בלילא: מי בעד?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: ה צ ב ע ה בעד – רוב נגד – אין נמנעים – אין נבחרת פה אחד.

רוחמה אברהם-בלילא: אני מברכת אותך, אדוני היושב-ראש.

רוחמה אברהם-בלילא: בהצלחה רבה.

רוחמה אברהם-בלילא: מהכרותי הקצרה אותך, את הרוח של העשייה, הרוח של ה"פושריות" – ממה ששמעתי, ועשיתי קצת שיעורי-בית – אין ספק שבתפקידיך הקודמים הצלחת להוביל הרבה מאוד מהלכים.

רוחמה אברהם-בלילא: ועדת העבודה, הרווחה והבריאות היא אחת מן הוועדות הרגישות מאוד בכנסת.

רוחמה אברהם-בלילא: אין ספק שעל סדר-יומה של הוועדה ושל הממשלה הוא כל מה שקשור בנושאים החברתיים, תשלומים כאלה ואחרים, סל הבריאות וכל מה שקשור לאנשים הזקוקים לנו כחברי הכנסת.

רוחמה אברהם-בלילא: אני בטוחה שתצליח.

רוחמה אברהם-בלילא: אנחנו נשתף פעולה גם כוועדת הכנסת.

רוחמה אברהם-בלילא: יש לך פה צוות שהוא צוות טוב, צוות שחלקו מכיר הרבה מאוד זמן גם את הכנסת וגם את עבודת הוועדה.

רוחמה אברהם-בלילא: אני בטוחה שביחד תובילו את העבודה הזו בתוך הוועדה, בשיתוף פעולה מלא.

רוחמה אברהם-בלילא: בהצלחה רבה.

רוחמה אברהם-בלילא: חבר הכנסת סנה, בבקשה.

אפרים סנה: אני רוצה לברך אותך.

אפרים סנה: כיושב-ראש סיעת העבודה יש לי סיבה מיוחדת לשמוח שמי שהגיע לכנסת על רקע של מצע חברתי, יושב בראשה של הוועדה הכי חברתית של הכנסת.

אפרים סנה: על הרקע הזה אני בטוח שנעבוד ביחד ונעשה פה כמה דברים טובים מאוד למען אלה ששלחו אותנו לבית הזה.

אפרים סנה: שיהיה לך בהצלחה.

משה שרוני: תודה רבה.

נאדיה חילו: אני רוצה לומר כמה מלים כעובדת סוציאלית.

נאדיה חילו: הגעתי לכאן כעובדת סוציאלית ומנגיעה בתחומים האלה.

נאדיה חילו: ברור שגם אם הוועדה הזאת היא לא הכי אטרקטיבית בכנסת, היא הכי רלוונטית.

נאדיה חילו: במיוחד היום, בדורנו ובתקופה הזאת, מבחינת הסוגיות ומבחינת המצב החברתי.

נאדיה חילו: הרבה מאוד אזרחים היום נושאים את עיניהם לכנסת בשל הנושאים החברתיים האלה, ומשקלה של הוועדה הזאת הוא מאוד גדול.

נאדיה חילו: אני מאחלת לך כיושב-ראש, ולכל החברים, שהדיונים שלנו יהיו גם פוריים וגם יתרמו לחתכים מאוד גדולים של החברה האזרחית.

משה שרוני: תודה רבה.

רן כהן: אני מוצא את עצמי יותר ויותר מתפאר בזה שאני ותיק בכנסת.

רן כהן: בחדר הזה אני הכי ותיק.

משה שרוני: אני רציתי שתהיה שר הרווחה.

רן כהן: אבל ראש הממשלה שלך לא רוצה.

רן כהן: שמונה שנים ישבתי פה, עוד כאשר אורה נמיר היתה יושבת-ראש הוועדה.

רן כהן: הוועדה הזאת מתאפיינת בכך שכמעט תמיד היושב-ראש שלה הוא חבר הקואליציה.

רן כהן: אבל תמיד היושב-ראש שלה הוא גם זה שמנסה לעמוד גם בראש הנאבקים אל מול הממשלה לטובת הציבור החלש.

רן כהן: במקום שבו הממשלה, בגלל אילוצים וטיעונים שונים, אומרת "לא, לא, לא" – הוא הדובר הכי חזק של "כן, כן, כן", עד שמגיעים לפתרונות.

רן כהן: בחדר הזה חוקקו חוקים בראשות יושב-ראש הוועדה, שהממשלה התנגדה להם כמעט מכל וכל.

רן כהן: אני מאחל לך שבאותה דרך תצליח להוביל את הוועדה להצלחות האלה, כי זה לטובת העם בישראל.

משה שרוני: תודה רבה.

אריה אלדד: אני מבקש לברך אותך לרגל כניסתך לתפקיד, למינוי הזה.

אריה אלדד: אתה נכנס לנעליים גדולות, כפי שנוהגים לומר.

אריה אלדד: ישב פה חבר הכנסת שאול יהלום במשך כמה שנים, ועשה עבודה פרלמנטרית מצוינת.

אריה אלדד: כך גם חיים כץ אחריו.

אריה אלדד: אני מבטיח לעזור לך ככל שאוכל, לפחות בתחום שאני מבין בו קצת יותר מאשר בדברים אחרים, וזה בתחום הרפואה.

אריה אלדד: בתחום הזה יש לך כאן שני רופאים.

משה שרוני: תודה רבה.

מרינה סולודקין: אני מאחלת לך הצלחה.

מרינה סולודקין: ההצלחה שלכם בבחירות היא גם הצלחה להגיע למקום המכובד הזה.

מרינה סולודקין: זאת ועדה יוקרתית, ואני מאוד שמחה שאני חברת הוועדה הזאת.

מרינה סולודקין: אם יש כלים לשפר את המצב של החלשים ושל הנזקקים, זה כאן.

מרינה סולודקין: אנחנו מבטיחים לך את כל העזרה כדי לעבוד ביחד.

משה שרוני: תודה רבה.

ליה שמטוב: גם אני רוצה לברך אותך, חבר הכנסת שרוני.

ליה שמטוב: שנינו מהצפון, אתה מחיפה ואני מנצרת עילית, וזה קרוב ללבי.

ליה שמטוב: כסגנית ראש העיר השתתפתי בוועדת הרווחה וביליתי פה בכנסת, בעיקר בנושא תוכנית ויסקונסין "מהלב", ואני בטוחה שהוועדה תעשה הכול כדי לשפר ולשנות, אולי גם לבטל, והנושא הראשון יהיה הנושא הזה.

משה שרוני: תודה.

חיים אמסלם: חבר הכנסת שרוני, אני רוצה לברך אותך על המינוי לתפקיד יושב-ראש הוועדה.

חיים אמסלם: אני מכיר קצת את עבודת הוועדה.

חיים אמסלם: הייתי בעבר הרחוק, במשך שלוש שנים, סמנכ"ל בחברת "המשקם" שקשורה לאנשים שקשורים לוועדה הזאת.

חיים אמסלם: הוועדה היא מאוד חשובה.

חיים אמסלם: כמייצג את המפלגה שלי, שהיא מפלגה חברתית, כמובן שהנושא קרוב ללבנו.

חיים אמסלם: אשמח לתת כתף עם חברי וחברותי ולסייע ככל שנוכל להצלחת הוועדה ולהצלחתך.

משה שרוני: תודה רבה.

אלחנן גלזר: אני יכול להעיד שהבחירה שעשיתם היא הבחירה של האיש הנכון במקום הנכון.

אלחנן גלזר: אין יותר ראוי ממשה שרוני לנושא הרווחה והעבודה.

אלחנן גלזר: היום הוא יום בשורה לכל גמלאי מדינת ישראל ונזקקיה, שמשה שרוני ידאג להוציא אותם מחושך לאור.

אלחנן גלזר: תודה.

משה שרוני: גברתי יושבת-ראש ועדת הכנסת, חברי הכנסת, חברי הוועדה ואורחים מכובדים, הנושא של רווחה ובריאות הוא לא כל כך רחוק ממני.

משה שרוני: הייתי קרוב במשך 13 שנה, כיושב-ראש ארגון עובדי עירייה, כדי לעזור לא רק לעובדים אלא לכלל תושבי חיפה.

משה שרוני: מנהל אגף הרווחה היה יושב אצלי כל בוקר.

משה שרוני: בנוסף לזה ישבתי עם שרי האוצר במשא-ומתן למען החלשים.

משה שרוני: למרות שהם היו גדולים – אנחנו הצלחנו אצל ארידור לבטל שלוש דרגות ולקדם את העובדים ואת הפועלים בשלוש דרגות, ואז לא עשו חישובים עם מיליארדים.

משה שרוני: וכך גם עם כהן-אורגד.

משה שרוני: מה שאני מבקש מכולנו – כולנו באותו סיר, כולנו צריכים להוציא את התבשיל הטוב ביותר למען המטרה שאנחנו נבחרנו בעבורה.

משה שרוני: צריך סבלנות וסובלנות.

משה שרוני: בלי תרבות הקשבה אי-אפשר להבין ואי-אפשר לשמוע.

משה שרוני: אם כולנו נהיה יד אחת, אם מה שנחליט כאן לא ימצא חן בעיני הממשלה אני אהיה הדובר כדי לשכנע אותם שאנחנו הצודקים והם לא צודקים.

משה שרוני: נעשה הכול ונעבוד, גם אם נצטרך לעבוד הרבה שעות כדי לגמור ולא להשאיר שום דבר.

משה שרוני: אני מצפה מכולנו שהשולחן תמיד יהיה ריק, ואנחנו נעשה הכול כדי לעשות את המאמצים לעזור לשכבה כל כך חלשה.

משה שרוני: אף פעם במדינת ישראל לא היתה שכבה כל כך חלשה כפי שיש היום.

משה שרוני: אני לא רוצה להאשים רק אחד, אני מאשים את כל הממשלות.

משה שרוני: ב-1954 נקבע בחוק שכל גמלאי צריך לקבל 19.4% והורידו ל-14%, וכל הממשלות אשמות, לא רק אחת.

משה שרוני: זה לא ייתכן.

משה שרוני: לקחו מהגמלאים מעל 43 מיליארד שקלים, ועכשיו מתמקחים על מיליארד ועל חצי מיליארד.

משה שרוני: עד שלא נחזיר את כל הכסף הזה, לא נהיה שקטים.

משה שרוני: זה נקרא שלא עשינו את העבודה.

מרינה סולודקין: גם לאלה שמקבלים קצבאות זקנה.

משה שרוני: בנושא התקציב, אנחנו כבר בחודש מאי ובעוד חודשיים מתחילים תקציב חדש.

משה שרוני: מה שיכולנו להשיג לשכבות החלשות השגנו, ואני חושב שההישג שהגמלאים השיגו הוא פעם ראשונה בתולדות ישראל במשך 58 שנים.

משה שרוני: אחרים יגידו שזה מעט, אבל כשלא השיגו כל הזמן שום דבר ואנחנו השגנו 658 מיליון, אז לא יכולים להגיד שזה שום דבר.

רן כהן: מי שאומר שזה מעט, שישיג עוד.

משה שרוני: נכון.

משה שרוני: הדגש שלי ושל התנועה שלי, ואני חושב של כולנו, הוא שאנחנו רוצים להיות שותפים מלאים בחלוקת העוגה ב-2007.

משה שרוני: אנחנו נחליט איך מחלקים את התקציב, ולא פקידי האוצר.

משה שרוני: לא פקידי האוצר יכתיבו את המדיניות של הכנסת או של הממשלה.

משה שרוני: אנחנו נצטרך לעשות את כל המאמצים, כולנו ביחד, ולא חשוב אם אופוזיציה או קואליציה.

משה שרוני: אנחנו נבחרנו למטרה אחת, לעזור ולהרים את כל השכבות שהשפילו אותן ורמסו אותן עד היסוד.

משה שרוני: צריכים להרים להם את הכבוד בחזרה.

משה שרוני: אנחנו נעשה את זה, כולנו ביחד.

משה שרוני: העבודה חייבת להיות משותפת, כנה וישרה.

משה שרוני: כולנו ביחד נעבור את זה.

משה שרוני: אני רוצה להודות לכולכם, ואני מבטיח שיתוף פעולה ממני 24 שעות ביממה.

משה שרוני: הטלפונים שלי פתוחים תמיד.

משה שרוני: אני עונה אישית, ואם אני בישיבה עונה מישהו אחר.

משה שרוני: אני רוצה לאחל לצוות שיעבוד אתי סבלנות וסובלנות.

רן כהן: דרך אגב, זה צוות שראוי לכל ברכה.

משה שרוני: אני איש נוח מאוד, אבל לא נוח כשלא מבצעים את העבודה.

משה שרוני: אני בטוח שכולנו נשתף פעולה ונוכיח לוועדה שיש כאן צוות מעולה.

משה שרוני: תודה רבה.